ኢትዮጵያ 50 በመቶ የገቢ ምርቷን በሱዳን በኩል ልታስገባ ነው
ኢትዮጵያ ከውጭ ከምታስገባቸው ምርቶች  ግምሽ ያህሉን በሱዳን በኩል የማስገባት ፍላጎት እንዳት ጠቅላይ ሚኒስትር ሃይለማርያም ደሳለኝ ገለጹ ።ለይፋዊ የስራ ጉብኝት ሱዳን ካርቱም የሚገኙት ጠቅላይ ሚኒስትር ኃይለማርያም ደሳለኝ ትናንት በሁለቱ አገራት ሁለንተናዊ ትብብር ዙሪያ  ከፕሬዝዳንት አልበሽር ጋር ተወያይተዋል።ጠቅላይ ሚኒስትሩ ከውይይቱ በኋላ  እንደገለጹት አሁን ኢትዮጵያ የምትጠቀመው የጅቡቲ ወደብ ለአገሪቱ ሰሜናዊ ክፍል ሩቅ በመሆኑ  ለተጨማሪ የትራንስፖርትወጪ እየዳረጋት ነው።ችግሩን ለማቃለል የሱዳን ወደብን መጠቀም የተሻለ አማራጭ መሆኑን  ያብራሩት ጠቅላይ ሚኒስትሩ ኢትዮጵያ ከውጭ ከምታስገባቸው  እቃዎች ግማሽ ያህሉን በሱዳን ወደብ በኩል የማስገባት ፍላጎት እንዳላት አስታውቀዋል፡፡ፍላጎቱን እውን ለማድረግም በሁለቱ ሀገራት በኩል የቅድመ ዝግጅት ስራዎች እየተሰሩ መሆናቸውን ነው ጠቅላይ ሚኒስትሩ ያመለከቱት፡፡ሀገራቱ በሁሉም ዘርፍ ያላቸውን ትብብር  አጠናክረው ለማስቀጠል  ለመሰረተ ልማት ስራዎች ትኩረት መስጠት እንደሚገባቸው ጠቅላይ ሚኒስትር ኃይለማርያም አብራርተዋል፡፡በሁለቱ ሀገራት መካከል ካለፈው መጋቢት ወር ጀምሮ የህዝብ ትራንስፖርት አገልግሎት መጀመሩ ይታወሳል-(ኢዜአ) ፡፡ 